ענקית הסחר המקוון הבינלאומית אמזון, מנהלת מגעים לקראת כניסה לפעילות קמעונאית בישראל, כך נחשף בתחילת השבוע ב"כלכליסט". לפי הדיווח, מנהלת אמזון בימים אלה משא ומתן לשכירת מחסני ענק בשטח מינימלי של 25 אלף מ"ר (לשם השוואה, שטחי המחסנים המקובלים של חברות האופנה הגדולות בישראל משתרעים על פני כ־10 אלף מ"ר) במרכז הארץ, שישמשו להקמת פעילות תפעולית ואספקת מוצרים לשוק המקומי.
אם המהלך יבשיל הוא ייתמך בהקמת אתר מכירות ייעודי לצרכנים הישראלים. הידיעות על כניסתה האפשרית של אמזון לפעילות בארץ, מעוררות דאגה בקרב רשתות האופנה והקמעונאות ואף גרמו לירידה במניות רשתות האופנה והקניונים.
זירת הסחר העולמי, עוברת בהדרגה לרשת האינטרנט. על פי נתוני מכון היצוא, הסחר האינטרנטי העולמי, שהסתכם ב-2014 ב–1.3 טריליון דולר, צפוי להגיע ב–2020 ל–4.3 טריליון דולר. המסחר המקוון במדינת ישראל עצום בכל מידה, לא רק באופן יחסי לגודלה. חלקו של היצוא מישראל, בסחר המקוון צפוי לבצע זינוק של יותר מפי ארבעה, מ–230 מיליון דולר ב-2014 ל–994 מיליון דולר ב–2020.
לדברי מומחים שונים, בחמש שנים האחרונות היקף הקונים בישראל צמח ב-100% והיקף המכירות ב-80%. כך למשל באתר המסחר של איביי, ישראל היא ברשימת 15 המדינות הכי גדולות מבחינת קונים ומוכרים עם פעילות של 35 אלף ישראלים שמוכרים באיביי.
לצד קניונים ורשתות האופנה, גם עבור תעשיינים וותיקים שמתקשים להתרגל לעולם הסחר החדש, כניסת אמזון לפעילות בשוק הישראלי עלולה להיות בעייתית והם עלולים להישאר מאחור ולהתמודד בתחרות קשה מול מתחרים מחו"ל ומול תעשיינים צעירים ששולטים בזירות המסחר המקוון.
מבדיקה שנעשתה ב–2015, ל–62% מהעסקים הקטנים והבינונים בישראל כבר היתה פעילות סחר מקוון, ו-16% אמרו שבכוונתם להיכנס לתחום.
בין היזמים שנערכים לשינויים, נמצאת קבוצת אברכים חרדים בירושלים שסיימו בימים אלה את המחזור הראשון של התכנית להכשרת סוחרים באמזון. התכנית שבימים אלה מתחיל הרישום למחזור השני נערך ביוזמת מתחם העסקים החרדי – ביזמקס, בשיתוף עם מרכז כיוון, נועדה להעניק כלים לגברים חרדים המעוניינים להקים עסק למסחר אלקטרוני גלובאלי.
התכנית כוללת הדרכות והרצאות לצד תרגול מעשי וליווי יועצים מומחים, מכשירה את המשתתפים בכל נושאי הליבה של הקמת עסק מקוון. החל משלב בחירת ואיתור מוצרים למכירה, עבודה מול ספקים, שיווק דיגיטלי, קידום ממומן ועד לניהול פיננסי, עבודה מול רשויות מס, הגדרת תהליכי מכירה, מיתוג ושיווק.
כחלק מתרגול הליך בחירת הספקים ובחינת אלטרנטיבות הייצור, נשלח נציג המשתתפים בתכנית לתערוכת סחר ענקית בסין במימון קרן אחים גלובל שאף העניקה הלוואות של עד 50,000 ₪ לכל משתתף על מנת לאפשר לסוחרים החדשים להתחיל בתהליך המסחר הגלובאלי.
לדברי יעקב אהרון פרבר, חרדי מבאי המתחם, סוחר באמזון ומרצה למסחר מקוון: "במסגרת התכנית בביזמקס, סייענו להקים עוד 15 עסקים חרדים חדשים. העבודה במתחם העסקים והחדשנות ביזמקס מאפשרת לסוחרים להמשיך להשקיע במסחר גם לאחר סיום התכנית, ביזמקס מספק לסוחרים קהילה עסקית פעילה, ייעוץ, לווי והדרכה, והכל בסביבה חרדית, באווירה מתאימה ועם אינטרנט מסונן. ואכן, הרבה חרדים נכנסים בשנים האחרונות לתחום, וגם ההתעניינות הולכת וגוברת. אין ספק שכניסת אמזון לפעילות בישראל, תהיה הזדמנות לחרדים שרוצים להכנס למחסר מקוון"